In nomine sanctæ et individuæ Trinitatis, ego Henricus, Dei gratia Trecensis æcclesiæ minister humilis, universis in Christo fidelibus in perpetuum. Notum facimus tam presentibus quam futuræ posteritati quod gloriosissimi Ludovici, regis Francorum, atque reverendi Hugonis Senonensis archiepiscopi, necnon illustrissimi Teobaldi, Blesensium comitis et uxoris ejusdem Mathildis, dulcibus precibus inclinati, æcclesiæ Beatæ-Mariæ Deiloci, amore Dei, et pro animarum remedio predecessorum nostrorum, casamentum nostrum Vallis-Gisanæ concessimus, quod juste acquisivimus a domina Helia de Villemauro, laudantibus filiis ejus et Milone, clerico, qui ab ea tenere debebat in feodo; pro sustentatione canonicorum in æcclesia Deilocensi Deo servientium, et ad usus eorumdem perpetuo tenendum. Ne igitur res ista diligenter concessa, vel decedentium personarum mutatione, vel instabilium temporum successione, quod absit, posset obliterari, sigilli nostri impressione et testium subtitulatione corroborantes munire curavimus: magister Gibuinus, cantor et archidiaconus; Wirricus, archidiaconus; Stephanus Lupus, presbiter; magister Petrus Trabo et Rainerius, diaconi; Milo de Canlost; Angirmerus de Sizania; Petrus Bibitor, subdiaconi; Herbertus, decanus de Sancto-Saviniano; Wirricus; Tierius; Rogerius, monachi nostri; Otrannus, serviens noster; Petrus, abbas Sancti-Petri de Cella; Savericus, elemosinarius Cluniacensis; Haimo, prior Sancti-Sepulchri; anno Verbi Incarnati M C LI; regnante Ludovico Juniore in Francia.